Filip II. Orleánsky

**Filip II. Orleánsky** (* 2. august 1674, Saint-Cloud, Francúzske kráľovstvo† 2. december 1723, Versailles, Francúzske kráľovstvo), známy taktiež ako Filip II., vojvoda Orleánsky, či *le Régent* bol rokoch 1715 až 1723 (tzv. doba *Regentstva*, franc. *Regencia*) tým najmocnejším mužom vo Francúzsku, keďže v čase maloletosti Ľudovíta XV. zastával funkciu jeho regenta. Roku 1723 bol krátko prvým ministrom Francúzska.

## Biografia

### Pôvod a mladosť
Filip II. Orleánsky bol synom vojvodu Filipa I. Orleánskeho, mladšieho brata francúzskeho kráľa Ľudovíta XIV., a jeho druhej manželky Alžbety Šarloty Falckej, dcéry falckého kurfirsta Karola I. Ľudovíta z rodu Wittelsbachovcov. Manželstvo jeho rodičov – homosexuálneho, zženštilého a rozhadzovačného brata Kráľa Slnka a zemitej nemeckej princeznej – bolo mimoriadne zvláštne. Filip I. sa obklopoval svojimi mužskými favoritmi a svoju ženu vyhľadával len aby splnil svoje dynastické povinnosti. Napriek tomu však medzi nimi panovalo priateľstvo. Do dvorského života Filip I. uviedol svojho syna veľmi skoro, dôsledkom čoho bolo to, že práve z mladíka sa stal šarmantný muž a zvodník, ktorý sa rád obklopoval krásnymi ženami a trávil noci často mimo domova. Už čoskoro prejavil politický talent, inteligenciu a dôvtip pre politické obchody a intrigy. Francúzsky kráľ Ľudovít XIV. využíval tento talent svojho synovca len málo a sledoval jeho kritické súdy s nedôverou a žiarlivosťou.

### Rebel na kráľovskom dvore
Na rozdiel od svojho otca a strýka prejavoval Filip II. už od mladosti veľký záujem o štúdiá. Dôkazom bol jeho skutočne veľký záujem o geografiu, filozofiu, históriu a prírodné vedy. Veľmi dobre sa orientoval jednak v oblasti histórie a genealógie popredných francúzskych šľachtických rodín. Na kráľovskom dvore svojho strýka bol ale mladý Filip II. Orleánsky považovaný za cynického muža bez spoločenských ale aj politických zásad. Svoje okolie poburoval predovšetkým tým, že neustále porušoval zažité spoločenské konvencie a zásadne sa odmietal podriadiť dvorskej etikete. Verejne o sebe vyhlasoval, že je ateista, čo bolo v tom čase skutočne spoločensky neprijateľné. Aby svoju škandalóznu povesť ešte viac utvrdil, organizoval zámerne v čase veľkých cirkevných sviatkov plesy a bály. Tento sklon k škandalóznemu a zároveň poburujúcemu správaniu zdedil zrejme po svojom otcovi, rovnako ako obdiv k umeniu. Filip II. nebol len vyhláseným mecenášom francúzskych umelcov, ale do sveta múz vstupoval dokonca aktívne. Sám vystupoval ako herec v divadelných hrách Molièra i Racina. Okrem tohto talentu bol známy vďaka tomu, že skladal opery, maľoval obrazy, tvoril medirytiny a venoval sa hudbe ako skladateľ či dokonca hráč. Bol tiež vlastníkom obrovskej zbierky umeleckých diel.

### Vojak a vojvodca
Už ako veľmi mladý osvedčil Filip svoje vojenské schopnosti a udatnosť v čase vojny o falcké dedičstvo, ktorú vyvolal jeho strýko a to francúzsky kráľ Ľudovít XIV. Stalo sa tak z dôvodu, že v mene svojej švagrinej, Filipovej matky Alžbety Šarloty Falckej (Liselotte) vzniesol nárok na falcký trón, ktorý zostal uprázdnený a to po skone jej brata Karola, falckého kurfirsta, ktorý bol bezdetný. Vo veku 17 rokov sa Filip zúčastnil obliehania pevnosti Mons. Zároveň sa ako vojak osvedčil počas ozbrojeného stretu pri Steenkerque (1692) a Neerwindene (1693). Po ukončení vojny v roku 1697 sa rozhodol venovať svojmu obľúbenému štúdiu prírodných vied. Do služieb francúzskej armády sa ale vrátil v čase vojny o španielske deidičstvo. V roku 1706 bol menovaný vrchným veliteľom armády na Apeninskom polostrove, kde si však viedol ako vojak veľmi slabo. Nedokázal si presadiť autoritu u svojich podriadených a jeho vojenské umenie sa ukázalo zúfalo nedostatočné. Dňa 7. septembra boli jeho hlavné sily napriek značnej početnej ale aj vojenskej prevahe rozdrvené v bitke pri Turíne, v ktorej bol on sám vážne zranený. Po vyliečení sa presunul do Španielska, kde tiež prevzal vrchné velenie (1707 až 1708). Ku francúzskemu kráľovi Ľudovítovi XIV. sa ale doniesli správy, že sa Filip II. Orleánsky chce údajne zmocniť španielskeho trónu, a to na úkor Ľudovítovho vnuka Filipa (neskorší španielsky kráľ Filip V.). Nahnevaný Ľudovít XIV. svojho synovca okamžite odvolal z velenia armády. Na dlhý čas tak Filip II. upadol do nemilosti. Francúzsky kráľ Ľudovít XIV. mu ale koncom jeho života napokon odpustil. Roku 1715 spísal závet, v ktorom ho dokonca povolal do čela regentskej rady, ktorá mala po jeho smrti spravovať Francúzsko až do chvíle, keď sa bude môcť vlády ujať vtedy ešte maloletý Ľudovít XV.

### Regent
Dňa 1. septembra roku 1715 skonal francúzsky kráľ Ľudovít XIV. Svojmu pravnukovi a následníkovi trónu Ľudovítovi XV. ale zanechal hanebné dedičstvo. Krajina bola zničená hospodársky ale aj rozvrátená politicky. Keďže francúzsky kráľ Ľudovít XV. bol v čase smrti svojho predchodcu iba päťročným dieťaťom, padla všetka zodpovednosť za ďalší vývoj krajiny na regentskú radu vedenú Filipom II. Orleánskym. Filip sa stal navyše hneď po Ľudovítovi XV. jediným ďalším následníkom trónu, pretože vnuk Ľudovíta XIV., španielsky kráľ Filip V., so Zmluvou z Utrechtu (1713) nárokov na francúzsky trón pre seba i svojich potomkov vzdal. Ľudovít XIV. ale nemal svojho synovca Filipa II. Orleánskeho veľmi v obľube. Menoval ho síce predsedom regentskej rady, ale svojím závetom najviac obmedzil jeho moc. Dedičstvo trónu navyše pripísal svojim nemanželským synom – Ľudovítovi Augustovi, vojvodovi z Maine a Ľudovítovi Alexandrovi grófovi, z Toulouse. Filip sa ale za žiadnu cenu nehodlal vzdať veľkej životnej a politickej šance, ktorú mu osud priniesol. S podporou parížskeho parlamentu spochybnil testament už zosnulého kráľa Ľudovíta XIV. a regentskú radu čoskoro ovládol. Potom sa rozhodol rázne vysporiadať so všetkými nepohodlnými osobami na dvore bývalého kráľa a predovšetkým odstaviť od moci nemanželských synov Ľudovíta XIV. a posilniť tak šance vlastného rodu Bourbon-Orléans na prípadné budúce získanie francúzskeho trónu.

Prepustil tiež z väzenia jansenistu a naopak uväznil alebo vyhnal zo zeme mnohých jezuitov, ktoré mal predošlý kráľ v obľube (vyhnal napr. aj spovedníka zosnulého Ľudovíta XIV. – Le Telliera). Obdobie regentstva prinieslo uvoľnenie doterajšieho absolutizmu, čo sa prejavilo spočiatku tým, že Filip II. zrušil cenzúru a povolil vydávanie kníh, ktoré boli zakázané v čase panovania jeho strýka Ľudovíta XIV.

Tiež šľachta, vylúčená za Ľudovíta XIV. z politického života, získala vo Filipovi II. Orleánskom rozhodného zástancu. Filip chcel čo najviac posilniť práva šľachty v krajine a obmedziť moc menej urodzených osôb, ktoré sa za Ľudovíta XIV. podieľali na vláde vďaka svojim mimoriadnym kvalitám a schopnostiam. Regent tak dal však často prednosť urodzeným pred schopnými, čo sa začalo veľmi skoro neblaho prejavovať na výsledkoch jeho vlády.

Pustil sa tiež do reorganizácie štátnej správy a jednotlivých ministrov nahradil tzv. kolegiálnymi radami (tých bolo spolu sedem – rada pre námorníctvo, vojnová rada, rada pre financie, zahraničné veci, vnútorné veci, rada obchodu a rada pre náboženstvo). Všetky funkcie v radách obsadili príslušníci šľachty a vplyvným regentovým poradcom sa stal jeho vychovávateľ z detstva abbé Dubois. Ten sa stal v čase Filipovho regentstva najprv arcibiskupom, potom kardinálom aj vplyvným ministrom zahraničia. Hlavným koordinátorom celého vládneho systému bola Regentská rada, ktorej predsedal sám Filip II. Orleánsky. Rýchlo sa ale ukázalo, že väčšina členov rád svoje funkcie nezvláda a že samotná príslušnosť k šľachte z nich ešte nerobí odborníkov. Problémy sa hromadili. Išlo predovšetkým o náboženské spory v krajine, rastúce medzinárodné napätie a tiež finančnú krízu.

### Lawov systém
náhľad|270x270bod|Erb Filipa II. Orleánskeho.

vľavo|náhľad|252x252bod|John Law

Práve finančná kríza spôsobená obrovským štátnym dlhom z obdobia vlády francúzskeho kráľa Ľudovíta XIV. sa stala aj problémom politickým a Filip II. sa snažil túto nepriaznivú situáciu zvrátiť za každú cenu vo svoj prospech. S prosbou o pomoc sa teda obrátil na škótskeho finančného reformátora a národohospodára Johna Lawa. Roku 1715 predložil Law vojvodovi projekt nového finančného systému, ktorý mal francúzske hospodárstvo opäť postaviť na nohy, a to za prispenia financií investovaných šľachtou. To sa však nepáčilo niektorým šľachticom, napr. v Bretónsku, kde nespokojnosť vyústila v tzv. Pontcallecovo sprisahania. Law zaviedol vo Francúzsku papierové bankovky a akcie. Roku 1716 mu bolo povolené založiť banku, ktorá bola neskôr prevedená na štát. Bankovky spočiatku zvýšili obchodnú výmenu v krajine a napomáhali hospodárskej prosperite. Roku 1717 založil Law akciovú spoločnosť pre obchodovanie s francúzskymi kolóniami v Amerike (Compagnie du Mississippi). Na počesť Filipa II. Orleánskeho bolo v tomto období rozmachu pomenované dokonca jedno mesto v kolóniách a to práve mesto New Orleans v štáte Louisiana (dnes jeden zo štátov USA). Law sa stal roku 1720 generálnym kontrolórom financií a jeho kariéra i bohatstvo závratne stúpali. Teórie, ktoré vypracoval, sa ale v konečnom dôsledku v praxi neosvedčili. Roku 1720 vyhlásila francúzska štátna banka pod názvom Banque Royale veľký bankrot, pretože väčšina papierových bankoviek nebola krytá drahými kovmi, a ľudia stratili dôveru k tomuto platidlu. O rok neskôr došlo ku krachu celého tzv. „systému Law“. Akcie strácali prudko svoju hodnotu a mnoho francúzskych šľachtických rodov prišlo o celý majetok. Krach ohrozil stabilitu v spoločnosti. Law bol zbavený svojich funkcií a utiekol z územia Francúzska. Jeho reformy boli rýchlo zabudnuté a v oblasti financií nastal návrat do čias kráľa Ľudovíta XIV. Vo Francúzsku sa nadlho zakorenila nechuť ku všetkému, čo Law a Filip II. zaviedli – k papierovým bankovkám, emisným bankám a špekuláciám s akciami. V týchto ťažkých časoch čelil regent ešte ďalšej nepriazni. Došlo k vzbure niekoľkých šľachticov na čele s vojvodom z Maine, ktorí chceli regentstvo vo Francúzsku preniesť na španielskeho kráľa Filipa V. Roku 1720 tak Francúzsko vyhlásilo Španielsku vojnu a armáda maršala Berwicka okamžite vkročila. Francúzska armáda bola v týchto ťažkých časoch natoľko silná, že kráľ Filip V. onedlho uzavrel so svojím príbuzným, regentom Filipom II. Orleánskym, mier. Koniec regentstva nastal roku 1723, keď bol kráľ Ľudovít XV. vyhlásený vo svojich trinástich rokoch za plnoletého a Filip sa vzdal svojej funkcie. V tom čase už bol ľud vo Francúzsku s doterajšou vládou Filipa II. silne nespokojný. Zo všetkých pohrôm a neúspechov posledných rokov bol obviňovaný práve Filip II. a predovšetkým potom jeho bezbožnosť. Jeho príslušnosť ku Katolíckej cirkvi bola podľa všetkého čisto formálna. Ľudia boli tiež pobúrení tým, že ani ctihodný úrad regenta nezmenil aspoň navonok povahu a správanie Filipa II. Ten po celý čas svojho regentstva naďalej organizoval vo svojom sídle Palais Royal bujaré večierky a honosné oslavy. Krátko po ukončení obdobia regentstva zomrel dňa 10. augusta roku 1723 prvý minister, kardinál Dubois. V tomto okamihu nastala posledná, ale aj veľmi krátka etapa Filipovho pôsobenia v politike. Po kardinálovej smrti totiž nový francúzsky kráľ Ľudovít XV. prekvapivo menoval prvým ministrom práve Filipa II. Orleánskeho.

### Smrť
Dňa 2. decembra roku 1723 trávil čas Filip II. Orleánsky večer u svojej milenky vojvodkyne z Phalaris. Náhle dostal záchvat mŕtvice. Vojvodkyňa sa snažila rýchlo zohnať pomoc, ale v zámku vo Versailles nebol v tej chvíli prítomný žiadny lekár. Ten dorazil až z mesta, pustil Filipovi krv žilou. Samotný vojvoda však onedlho po tomto často používanom lekárskom zákroku zomrel. Miestom jeho odpočinku sa stala Bazilika Saint-Denis, známa ako pietne miesto francúzskych kráľov. O tom, že nebol vo Francúzsku príliš obľúbený, svedčí to, že sa po jeho smrti objavili v Paríži povesti, že Filipovo srdce údajne zjedol veľký pes, ktorého Filip vlastnil. V skutočnosti bolo jeho srdce pochované v kostole Val-de-Grâce.

### Štýl regentstva
[náhľad|Filip v roku [1689.]]

V čase panovania vojvodu Filipa II. Orleánskeho došlo k veľkému rozkvetu architektúry a umenia a vznikol tzv. štýl regentstva. Ten bol ako architektonický žáner počiatočnou fázou rokoka vo Francúzsku. Najvýznamnejším umelcom obdobia regentstva bol maliar Antoine Watteau.

### Hudobný skladateľ
Filip II. sa venoval aj hudbe, sám sa pokúšal komponovať. Jeho dielo však nemá žiadny zásadný význam, ani nie je takmer vôbec známe (prakticky žiadne jeho hudobné dielo nebolo vydané). Niektoré jeho hudobné diela však boli použité vo filme *Nech začne slávnosť...*, ktorý pojednáva o časoch Regentstva vo Francúzsku. Filipovu hudbu dohľadal as orchestrom sa cvičil Antoine Duhamel (francúzsky hudobný skladateľ).

Vo filme boli použité oi časti týchto Filipových diel: (všetky sú datované r. 1705)

* *Air du Régent*
* *Air de Souris Cadette*
* *Choeur „O Douleur“*
* *Générique*

### Potomkovia Filipa II. Orleánskeho
Roku 1692 sa Filip II. Orleánsky oženil z vôle francúzskeho kráľa Ľudovíta XIV. (na druhej strane proti vôli svojho vlastného otca – tento rozpor bol snáď jedinou vážnou nezhodou medzi oboma bratmi) so svojou sesternicou Františkou Máriou Bourbonskou, známou tiež ako *mademoiselle de Blois*, najmladšou nemanželskou legitimizovanou dcérou Ľudovíta XIV. a jeho milenky pani de Montespan. Filipov otec, Filip I. Orleánsky, so sobášom svojho syna s Františkou Máriou Bourbonskou od samého začiatku nesúhlasil, ale jeho brat, kráľ Ľudovít XIV., tento svoj zámer nakoniec aj tak presadil. Manželstvo bolo pomerne šťastné a Filip II. mal s Františkou Máriou Bourbonskou osem detí – syna a sedem dcér (z ktorých prvá zomrela ako desaťmesačné nemluvňa). Okrem toho mal aj niekoľko nemanželských detí, z ktorých za legitímne boli uznané iba tri.

Deti Filipa II. Orleánskeho splodené z manželstva s Františkou Máriou Bourbonskou:

# Mária Izabela Orleánska (* 17. december 1693 – † 17. október 1694)
# Mária Lujza Alžbeta Orleánska (* 20. august 1695 – † 19. január 1719), ⚭ 1710 Karol Francúzsky, vojvoda z Berry (* 31. júl 1686 – † 5. máj 1714)
# Lujza Adela Orleánska (* 13. august 1698 – † 10. február 1743), abatiša z Chelles
# Šarlota Aglaé Orleánska (* 20. október 1700 – † 19. február 1761), ⚭ 1720 František III. d'Este, vojvoda z Modeny (* 2. júl 1698 – † 22. február 1780)
# Ľudovít I. Orleánsky (* 4. august 1703 – † 4. február 1752), prezývaný „Zbožný“, pokračovateľ hlavnej rodovej línie Bourbon-Orléans, vojvoda orleánsky, ⚭ 1724 Augusta Bádenská
# Lujza Alžbeta Orleánska (* 11. december 1709 – † 16. jún 1742), ⚭ 1722 Ľudovít I. Španielsky (25. augusta 1707 – 31. augusta 1724), španielsky kráľ v období od 15. januára
# Filipína Alžbeta Orleánska (* 18. december 1714 – † 21. máj 1734), slobodná a bezdetná
# Lujza Diana Orleánska (* 27. jún 1716 – † 26. september 1736), ⚭ 1732 Ľudovít František de Bourbon, vojvoda de Conti (13. augusta 1717 – 2. augusta 1776)

Nemanželské deti Filipa II. Orleánskeho, ktoré oficiálne uznal za svoje:

* Ľudovít Karol zo Saint-Albin (* 1698 – † 1764), syn Filipovej milenky Florence Pellerin, biskup laónsky a následne arcibiskup z Cambrai
* Angelika z Froissy (* 1702 – † 1785), dcéra Kristíny Charlotty Desmares, ∞ Henrich František, gróf de Ségur, barón de Romainville a de Ponchat
* Ján Filip František Orleánsky (* 1702 – † 1748), syn Marie Lujzy Le Bel z La Boissière, komtesy z Argentonu, rytier orleánsky a veľkoprevor Rádu maltézskych rytierov vo Francúzsku

### Tituly
V rokoch 1674 až 1701 mal Filip II. titul vojvodu zo Chartres. Následne roku 1701, keď skonal jeho otec, zdedil titul vojvodu orleánskeho a vojvodu z Valois, Montpensier, Nemours a Joinville. Mal taktiež titul grófa z Beaujolais a francúzskeho paira.

### Odrazy v umení
* *[[Ať začne slavnost...|Nech začne slávnosť...]]*, francúzsky film, natočený v roku 1975, režisér Bertrand Tavernier, v úlohe Filipa II. Orleánskeho Philippe Noiret, zobrazuje skazenú morálku doby Filipovho regentstva a tiež prudký kariérny vzostup kardinála Duboisa počas neho.
* *[[Hrbáč (film, 1997)|Hrbáč]]*, francúzsky film, natočený v roku 1997, režisér Philippe de Broca, v úlohe Filipa II. Orleánskeho opäť Philippe Noiret.

## Vývod z predkov

## Pozri aj
* Ľudovít XIII.
* Ľudovít XIV.
* Filip I. Orleánsky
* Ľudovít XV.
* Rákociovci

## Iné projekty

## Zdroj

Kategória:Francúzski vojvodovia
Kategória:Regenti Francúzska
Kategória:Bourbonovci
Kategória:Pochovaní v bazilike Saint-Denis